b'\n_START_ARTICLE_\nPaksusuoli\n_START_SECTION_\nPaksusuolen teht\xc3\xa4v\xc3\xa4\n_START_PARAGRAPH_\nHyvin t\xc3\xa4rke\xc3\xa4 paksusuolen teht\xc3\xa4v\xc3\xa4 on ottaa suolessa olevasta ruoasta nestett\xc3\xa4 ja suoloja. Ruokaa ty\xc3\xb6stet\xc3\xa4\xc3\xa4n suussa, mahalaukussa ja ohutsuolessa ja siell\xc3\xa4 imeytyv\xc3\xa4t my\xc3\xb6s t\xc3\xa4rkeimm\xc3\xa4t ravintoaineet. Kun ty\xc3\xb6stetty ruoka tulee paksusuoleen, siin\xc3\xa4 on runsaasti vett\xc3\xa4, joka poistuu kehosta ulosteen mukana. Jotta elimist\xc3\xb6 ei menett\xc3\xa4isi liian paljon nestett\xc3\xa4 eik\xc3\xa4 kuivuisi, on t\xc3\xa4rke\xc3\xa4\xc3\xa4, ett\xc3\xa4 paksusuoli imee osan ulosteessa olevasta vedest\xc3\xa4 ja antaa sen takaisin kehoon._NEWLINE_Paksusuoli pystyy bakteerien avulla muuttamaan tietyt ruoassa olevat aineet siten, ett\xc3\xa4 elimist\xc3\xb6 voi k\xc3\xa4ytt\xc3\xa4\xc3\xa4 n\xc3\xa4m\xc3\xa4 aineet hyv\xc3\xa4kseen. Paksusuolessa el\xc3\xa4\xc3\xa4 joukko bakteereita, jotka muodostavat suuren osan ulosteen m\xc3\xa4\xc3\xa4r\xc3\xa4st\xc3\xa4 ja kiinteydest\xc3\xa4. Vesi, suolat ja mikrobien valmistamat vitamiinit, K-vitamiini ja jotkut B-vitamiinit, imeytyv\xc3\xa4t paksusuolessa verenkiertoon. Paksusuolessa selluloosaa pilkkoontuu my\xc3\xb6s jonkin verran. _NEWLINE_Lopuksi paksusuoli kuljettaa pois sen osan ruoasta, jota elimist\xc3\xb6 ei voi k\xc3\xa4ytt\xc3\xa4\xc3\xa4, ts. ulosteen. Paksusuolen jatkeena on pikkulantiossa sijaitseva per\xc3\xa4suoli. Uloste ker\xc3\xa4\xc3\xa4ntyy sinne joksikin aikaa ennen poistumista._NEWLINE_Jos per\xc3\xa4suoli ei toimisi \xe2\x80\x9dker\xc3\xa4\xc3\xa4mispaikkana\xe2\x80\x9d, siit\xc3\xa4 tulisi ulostetta koko ajan eik\xc3\xa4 kuten nyt, v\xc3\xa4h\xc3\xa4n silloin t\xc3\xa4ll\xc3\xb6in.\n_START_SECTION_\nPaksusuolen rakenne\n_START_PARAGRAPH_\nPaksusuoli on vatsaontelossa suunnilleen nelikulmaisen kaaren muotoisena. Se jakautuu useisiin osiin, mutta yhteens\xc3\xa4 se on noin 1,7 metri\xc3\xa4 pitk\xc3\xa4. Paksusuoli on ohutsuolen jatke ja alkaa vatsaontelossa oikealta alhaalta. Sen alkuosa on s\xc3\xa4kin muotoinen ja sit\xc3\xa4 kutsutaan umpisuoleksi (caecum). Umpisuolen k\xc3\xa4rjess\xc3\xa4 on pieni, matomainen lis\xc3\xa4ke nimelt\xc3\xa4\xc3\xa4n umpilis\xc3\xa4ke(appendix vermiformis), jota jokap\xc3\xa4iv\xc3\xa4isess\xc3\xa4 puheessa my\xc3\xb6s kutsutaan umpisuoleksi. Juuri t\xc3\xa4m\xc3\xa4 matomainen lis\xc3\xa4ke poistetaan umpilis\xc3\xa4kkeen leikkauksessa, jota my\xc3\xb6s virheellisesti kutsutaan umpisuolen poistoksi. Umpilis\xc3\xa4kkeen tulehdus eli appendisiitti on hyvin yleinen._NEWLINE_Heti umpisuolen yl\xc3\xa4puolella avautuu ohutsuoli paksusuoleen. Ohutsuolen ja paksusuolen liittym\xc3\xa4kohtaan muodostuu l\xc3\xa4pp\xc3\xa4, joka est\xc3\xa4\xc3\xa4 ruokasulan takaisinvirtauksen, siten ett\xc3\xa4 ohutsuoli ty\xc3\xb6ntyy jonkin matkaa paksusuolen sis\xc3\xa4\xc3\xa4n. Aukko n\xc3\xa4ytt\xc3\xa4\xc3\xa4 kahdelta poimulta, jotka voidaan puristaa yhteen niin ett\xc3\xa4 ne toimivat venttiilin\xc3\xa4. Kun paksusuolen paine kohoaa, poimut painuvat yhteen ja n\xc3\xa4in mit\xc3\xa4\xc3\xa4n ravintoa ei voi valua takaisin ohutsuoleen._NEWLINE_Sen j\xc3\xa4lkeen tulee se paksusuolen osa, joka kohoaa yl\xc3\xb6sp\xc3\xa4in vatsaontelossa (colon ascendens). Sitten tulee poikittainen osa (colon transversum) ja osa, joka k\xc3\xa4\xc3\xa4ntyy j\xc3\xa4lleen alasp\xc3\xa4in (colon descendens). Paksusuolen loppuosa on sigmasuoli (colon sigmoideum) ja sen j\xc3\xa4lkeen alkaa per\xc3\xa4suoli. Per\xc3\xa4suoli aukeaa loppujen lopuksi per\xc3\xa4aukkoon._NEWLINE_Paksusuoli on vatsaontelon sivuilla lukuun ottamatta poikittaista osaa, joka on hieman poikittain ja hieman edemp\xc3\xa4n\xc3\xa4. Nouseva ja laskeva koolon ovat kiinni vatsaontelon takasein\xc3\xa4m\xc3\xa4ss\xc3\xa4, vatsakalvon alla. Poikittainen koolon ja sigmasuoli kiinnittyv\xc3\xa4t koolonin liepeen eli mesokoolonin v\xc3\xa4lityksell\xc3\xa4 vatsaontelon takasein\xc3\xa4m\xc3\xa4\xc3\xa4n. Mesokoolon on vatsakalvon eli peritoneumin muodostama kalvorakenne, jonka sis\xc3\xa4ll\xc3\xa4 kulkevat hermot, verisuonet ja imusuonet._NEWLINE_On t\xc3\xa4rke\xc3\xa4\xc3\xa4, ett\xc3\xa4 kiinnitys on hieman l\xc3\xb6yhempi juuri poikittaisessa paksusuolessa. Sen l\xc3\xa4heisyydess\xc3\xa4 on nimitt\xc3\xa4in mahalaukku, joka turpoaa kun se t\xc3\xa4yttyy ruoalla. Silloin suoli voi siirty\xc3\xa4 ja tehd\xc3\xa4 tilaa mahalaukulle. Toisaalta suoli voi my\xc3\xb6s siirty\xc3\xa4 liikaa. T\xc3\xa4ll\xc3\xb6in se kiertyy itsens\xc3\xa4 ymp\xc3\xa4ri, jolloin syntyy suolen tukkeuma. Paksusuolen ulkopintaa verhoaa vatsakalvo. Sen sis\xc3\xa4puolella on sidekudosta ja sitten lihaksia. N\xc3\xa4it\xc3\xa4 seuraa kudos, joka tukee koko suolta ja sisimp\xc3\xa4n\xc3\xa4 on suolen limakalvo. Suolen limakalvo on t\xc3\xa4ynn\xc3\xa4 poimuja. N\xc3\xa4in suolen pinta-ala tulee suuremmaksi ja se tekee suuremman nesteen imeytymisen mahdolliseksi.\n_START_SECTION_\nSuolen verisuonet ja hermostot\n_START_PARAGRAPH_\nKuten kaikki muutkin elimet, tarvitsee paksusuolikin happea ja ravintoa verest\xc3\xa4. Veri tulee paksusuoleen aortan haaroista, jotka ovat ylempi ja alempi suolilievevaltimo (a. mesenterica superior, a. mesenterica inferior). Suoliston j\xc3\xa4lkeen hapeton veri kulkee maksan porttilaskimoa (v. portae) pitkin maksaan. Useimmista kehon elimist\xc3\xa4 veri virtaa laskimoiden kautta suoraan takaisin syd\xc3\xa4meen, mutta veri, joka on kulkeutunut paksusuolen kautta on ottanut mukaansa suolesta ison joukon aineita, jotka voivat olla keholle vaarallisia. T\xc3\xa4st\xc3\xa4 syyst\xc3\xa4 veri virtaa maksaan, joka pystyy k\xc3\xa4sittelem\xc3\xa4\xc3\xa4n vaaralliset aineet. Koko t\xc3\xa4t\xc3\xa4 verenkiertoj\xc3\xa4rjestelm\xc3\xa4\xc3\xa4 kutsutaan porttilaskimoj\xc3\xa4rjestelm\xc3\xa4ksi._NEWLINE_Paksusuolessa on oma hermoj\xc3\xa4rjestelm\xc3\xa4, joka on yhteydess\xc3\xa4 aivoihin ja selk\xc3\xa4ytimeen. Paksusuolen hermot voivat kuitenkin tulla toimeen itsekseen. Hermot s\xc3\xa4\xc3\xa4telev\xc3\xa4t muun muassa suolen liikkeit\xc3\xa4 niin ett\xc3\xa4 suolen lihakset supistuvat ja puristavat ruokaa suolen l\xc3\xa4pi. Hermot huolehtivat my\xc3\xb6s siit\xc3\xa4, ett\xc3\xa4 tietyt aineet erittyv\xc3\xa4t suoleen, esimerkiksi hormonit, joilla on merkityst\xc3\xa4, jotta elimist\xc3\xb6 voisi ime\xc3\xa4 ruoasta vett\xc3\xa4 ja ravintoa.\n_START_SECTION_\nPaksusuolen toiminta\n_START_PARAGRAPH_\nJotta paksusuoli voisi ottaa talteen nestett\xc3\xa4 t\xc3\xa4ytyy suolella olla suuri pinta-ala. Sen vuoksi suolen sis\xc3\xa4pinnan limakalvo on poimuinen ja nestett\xc3\xa4 l\xc3\xa4p\xc3\xa4isevien solujen peitt\xc3\xa4m\xc3\xa4. N\xc3\xa4iden solujen l\xc3\xa4pi voivat neste, rasva ja ravintoaineet kulkea ja sitten siirty\xc3\xa4 eteenp\xc3\xa4in kehossa._NEWLINE_Paksusuolella on my\xc3\xb6s imusuonij\xc3\xa4rjestelm\xc3\xa4. Suolen ymp\xc3\xa4rill\xc3\xa4 on imusuonia, ts. ohuita, pieni\xc3\xa4 putkia, jotka muistuttavat verisuonia. N\xc3\xa4m\xc3\xa4 imusuonet ker\xc3\xa4\xc3\xa4v\xc3\xa4t solujen ulkopuolista nestett\xc3\xa4 ja kuljettavat sen takaisin kehon eri osiin. Imusuonissa kuljetetaan suuri osa siit\xc3\xa4 rasvasta, jota tulee ruoan mukana. Rasva imeytyy paksusuolen imusuonistoon ja ker\xc3\xa4ytyy sitten suoneen, joka on hieman syd\xc3\xa4men yl\xc3\xa4puolella._NEWLINE_Imusuonilla on vasta-aineen muodostuksessa suuri merkitys, ts. elimist\xc3\xb6n kyvyss\xc3\xa4 huolehti\xc3\xa4 bakteereista, viruksista ja muista aineista, jotka saattavat olla vaarallisia. Juuri paksusuolen ymp\xc3\xa4rill\xc3\xa4 on runsaasti imusuonia, mutta sit\xc3\xa4 miten ne t\xc3\xa4sm\xc3\xa4llisesti sanoen vaikuttavat vasta-ainemuodostukseen ei tiedet\xc3\xa4._NEWLINE_Ruoassa olevat hy\xc3\xb6dylliset aineet otetaan talteen ennen kaikkea ohutsuolessa. Se osa ravinnosta, jota elimist\xc3\xb6 ei voi k\xc3\xa4ytt\xc3\xa4\xc3\xa4, jatkaa paksusuoleen, jossa sulamattomat ruoan t\xc3\xa4hteet muodostavat ulosteen, joka puristetaan paksusuolen l\xc3\xa4pi per\xc3\xa4suoleen. Paksusuolen omat hermot antavat suolen sis\xc3\xa4lle oleville lihaksille m\xc3\xa4\xc3\xa4r\xc3\xa4yksen supistua. Ensimm\xc3\xa4inen vaihe merkitsee, sit\xc3\xa4 ett\xc3\xa4 ulosteen yl\xc3\xa4puolella olevista lihaksista osa supistuu renkaaksi, ts. suoli supistuu leveyssuunnassa. Sen j\xc3\xa4lkeen suoli supistuu pituussuunnassa. Ne lihakset, jotka ovat suolen pituussuunnassa vet\xc3\xa4v\xc3\xa4t silloin ulosteen yl\xc3\xa4puolella olevien lihasten muodostaman renkaan alas. Kun rengasta vedet\xc3\xa4\xc3\xa4n alasp\xc3\xa4in, uloste puristuu renkaan edess\xc3\xa4 eteenp\xc3\xa4in._NEWLINE_Kun uloste on p\xc3\xa4\xc3\xa4ssyt per\xc3\xa4suoleen, se varastoidaan sinne. Kun sinne on kertynyt riitt\xc3\xa4v\xc3\xa4n paljon ulostetta, per\xc3\xa4aukon lihas alkaa toimia. Se veltostuu silloin samanaikaisesti itse per\xc3\xa4suolen supistuessa niin, ett\xc3\xa4 uloste tulee ulos. Tavallisesti kest\xc3\xa4\xc3\xa4 noin 12 tuntia ennen kuin uloste on mennyt paksusuolen l\xc3\xa4pi. Jotta ulosteesta ei tulisi liian kovaa, suolesta erittyy limaa. Toisinaan uloste voi kuitenkin tulla liian kovaksi, jolloin seurauksena on ummetus. N\xc3\xa4in tapahtuu jos suoli jonkin sairauden vuoksi on heikko tai ei muuten pysty kuljettamaan ulostetta eteenp\xc3\xa4in riitt\xc3\xa4v\xc3\xa4n nopeasti. _NEWLINE_Vastaavasti uloste voi kulkea paksusuolen l\xc3\xa4pi liian nopeasti. Silloin suoli ei ehdi ottaa riitt\xc3\xa4v\xc3\xa4sti nestett\xc3\xa4 ja ulosteessa on liian paljon vett\xc3\xa4. T\xc3\xa4st\xc3\xa4 on seurauksena ripuli. Paksusuolessa on my\xc3\xb6s jonkin verran kaasuja. Ne muodostuvat suolessa olevasta ruoasta ja paksusuolesta olevista bakteereista tai molemmista. Suuri osa n\xc3\xa4ist\xc3\xa4 kaasuista poistuu per\xc3\xa4aukon kautta.\n_START_SECTION_\nSuolistomikrobien terveysvaikutukset\n_START_PARAGRAPH_\nRottakokeissa on havaittu, ett\xc3\xa4 krooninen stressi vaikuttaa suolistomikrobien lajikoostumukseen ja lis\xc3\xa4\xc3\xa4 suolen l\xc3\xa4p\xc3\xa4isevyytt\xc3\xa4. Laboratoriohiiret, joilta on poistettu suolistomikrobit, ovat lis\xc3\xa4ksi levottomampia kuin hiiret, joilla on normaali suolistobakteeristo._NEWLINE_Hiirikokeissa suolistomikrobiston koostumuksen on todettu vaikuttavan geenien s\xc3\xa4\xc3\xa4telyyn paksusuolen lis\xc3\xa4ksi my\xc3\xb6s maksassa ja rasvakudoksessa. Geenien s\xc3\xa4\xc3\xa4tely on erilaista hiirill\xc3\xa4, joilla on normaali suolistomikrobisto, kuin hiirill\xc3\xa4, joilla ei ole suolistomikrobistoa ollenkaan. Eroja on todettu muun muassa insuliinin, kolesterolin ja aminohappojen metaboliaan liittyvien geenien s\xc3\xa4\xc3\xa4telyss\xc3\xa4. _NEWLINE_Suolistomikrobit vaikuttavat yksil\xc3\xb6n terveyteen esimerkiksi ruokavalion kautta. Hiirikokeissa on todettu, ett\xc3\xa4 l\xc3\xa4nsimainen ruokavalio altistaa suuremmalle painon kertymiselle hiirill\xc3\xa4, joilla on suolistomikrobeja. L\xc3\xa4nsimainen ruokavalio nostaa my\xc3\xb6s kolesterolin ja rasvan m\xc3\xa4\xc3\xa4r\xc3\xa4\xc3\xa4. Hiiret, joilla ei ole suolistomikrobeja, eiv\xc3\xa4t ole yht\xc3\xa4 herkki\xc3\xa4 ruokavalion tuomille muutoksille. _NEWLINE_Suolistossa hajoamattomat ruoka-aineet, kuten ravintokuidut, hajotetaan suolistomikrobien toimesta lyhytketjuisiksi rasvahapoiksi. Luonnollisesti hiirill\xc3\xa4, joilla ei ole suolistomikrobeja, ei my\xc3\xb6sk\xc3\xa4\xc3\xa4n esiinny n\xc3\xa4it\xc3\xa4 lyhytketjuisia rasvahappoja. Antamalla lyhytketjuisia rasvahappoja hiirille, joilla ei ole suolistomikrobeja, voidaan kuitenkin keinotekoisesti luoda hiirten suolistoon olosuhteet, jollaiset normaali suolistomikrobisto loisi. Lyhytketjuiset rasvahapot n\xc3\xa4ytt\xc3\xa4isiv\xc3\xa4t olevan suolistomikrobiston keino vaikuttaa elimist\xc3\xb6\xc3\xb6n ja terveyteen, sill\xc3\xa4 lyhytketjuisten rasvahappojen lis\xc3\xa4ys hiirten ruokavalioon muuttaa geenien s\xc3\xa4\xc3\xa4telyn hyvin samakaltaiseksi, kuin hiirill\xc3\xa4, joilla on luonnollinen suolistomikrobisto.\n_START_SECTION_\nPaksusuolen tutkimus\n_START_PARAGRAPH_\nTavallinen ja hyv\xc3\xa4 tapa per\xc3\xa4suolen tutkimiseen on tuseeraus. Se tarkoittaa sit\xc3\xa4, ett\xc3\xa4 l\xc3\xa4\xc3\xa4k\xc3\xa4ri laittaa sormen per\xc3\xa4suoleen ja tunnustelee muun muassa suolen limakalvoa, miehell\xc3\xa4 eturauhasta ja naisella kohtua. T\xc3\xa4ll\xc3\xa4 tavoin l\xc3\xa4\xc3\xa4k\xc3\xa4ri voi p\xc3\xa4\xc3\xa4tell\xc3\xa4 onko per\xc3\xa4suolessa verenvuotoa tai kasvaimia, kuinka voimakkaat per\xc3\xa4aukon sulkijalihakset ovat ja tarkastella eturauhasen kokoa tai kohdun asentoa._NEWLINE_Proktoskopia, rektoskopia ja kolonoskopia_NEWLINE_L\xc3\xa4\xc3\xa4k\xc3\xa4ri voi tutkia suolta my\xc3\xb6s erilaisilla instrumenteilla. Proktoskooppi on kapea putki, joka vied\xc3\xa4\xc3\xa4n sis\xc3\xa4\xc3\xa4n per\xc3\xa4aukon kautta. Sen l\xc3\xa4pi l\xc3\xa4\xc3\xa4k\xc3\xa4ri voi tarkastella suolen limakalvoa. Rektoskooppi on samann\xc3\xa4k\xc3\xb6inen, mutta hieman pitempi. N\xc3\xa4hd\xc3\xa4kseen viel\xc3\xa4 pitemm\xc3\xa4lle suoleen l\xc3\xa4\xc3\xa4k\xc3\xa4ri voi k\xc3\xa4ytt\xc3\xa4\xc3\xa4 kolonoskooppia. Se on pitk\xc3\xa4, ohut, taipuisa letku, joka vied\xc3\xa4\xc3\xa4n per\xc3\xa4suolen kautta paksusuoleen. Kolonoskoopin sis\xc3\xa4ll\xc3\xa4 on optisia linssej\xc3\xa4, jotka tekev\xc3\xa4t mahdolliseksi suolen valaisemisen ja my\xc3\xb6s "nurkan taakse katsomisen" . T\xc3\xa4m\xc3\xa4n tutkimusmenetelm\xc3\xa4n avulla l\xc3\xa4\xc3\xa4k\xc3\xa4ri n\xc3\xa4kee koko paksusuolen ohut- ja paksusuolen yhtym\xc3\xa4kohtaan asti. Kolonoskoopin avulla l\xc3\xa4\xc3\xa4k\xc3\xa4ri voi ottaa n\xc3\xa4ytteit\xc3\xa4 suolessa olevista polyypeist\xc3\xa4, kasvannaisista, tulehtuneesta alueesta jne._NEWLINE_Kuvantamistutkimukset_NEWLINE_Hyv\xc3\xa4 menetelm\xc3\xa4 paksusuolen tutkimiseen on paksusuolen r\xc3\xb6ntgenkuvaus. Tavallisessa kuvassa n\xc3\xa4kyy suolen laajentumat, puhkeamiseen viittaava ilma vatsaontelossa ja siit\xc3\xa4 saa vihjett\xc3\xa4 my\xc3\xb6s suolen liikeh\xc3\xa4iri\xc3\xb6st\xc3\xa4. _NEWLINE_Mik\xc3\xa4li on tarve tarkemmin kuvata suolen sis\xc3\xa4osia, on teht\xc3\xa4v\xc3\xa4 varjoainekuvaus. Ennen tutkimusta suoli tyhjennet\xc3\xa4\xc3\xa4n ulostusl\xc3\xa4\xc3\xa4kkeell\xc3\xa4. Sen j\xc3\xa4lkeen l\xc3\xa4\xc3\xa4k\xc3\xa4ri ruiskuttaa per\xc3\xa4suoleen varjoainetta joka n\xc3\xa4kyy r\xc3\xb6ntgenkuvassa selv\xc3\xa4sti. Jos suolessa on jokin este tai ep\xc3\xa4tasaisuus, se n\xc3\xa4kyy kuvassa varjoaineen "tyhji\xc3\xb6n\xc3\xa4". T\xc3\xa4ll\xc3\xa4 tavoin l\xc3\xa4\xc3\xa4k\xc3\xa4ri voi n\xc3\xa4hd\xc3\xa4 esimerkiksi kasvannaisia, suolipolyyppeja ja paksusuolen umpipusseja eli divertikkeleit\xc3\xa4._NEWLINE_Tietokonetomgrafialla (TT, CT) ja magneettikuvauksella potilaasta saadan l\xc3\xa4pileikkauskuvia. Niist\xc3\xa4 r\xc3\xb6ntgenl\xc3\xa4\xc3\xa4k\xc3\xa4ri pystyy tarkasti n\xc3\xa4kem\xc3\xa4\xc3\xa4n koko suolen sis\xc3\xa4lt\xc3\xb6ineen ja kasvaimineen sek\xc3\xa4 mahdollisen ilman tai nesteen vatsaontelossa. Apuna voidaan k\xc3\xa4ytt\xc3\xa4\xc3\xa4 eilaisia varjoaineita._NEWLINE_Ultra\xc3\xa4\xc3\xa4nell\xc3\xa4 ei yleens\xc3\xa4 saada hyv\xc3\xa4\xc3\xa4 kuvaa suolesta, sill\xc3\xa4 suolessa on aina ilmaa jonka taakse ultra\xc3\xa4\xc3\xa4nen avulla ei n\xc3\xa4e.\n_START_SECTION_\nPaksusuolen sairaudet\n_START_PARAGRAPH_\nPaksusuoleen voi tulla erilaisia sairauksia. Tavallisesti kysymys on  tulehduksista,  tartuntataudeista tai  sy\xc3\xb6v\xc3\xa4st\xc3\xa4._NEWLINE_Paksusuolen este_NEWLINE_Paksusuolessa oleva este merkitsee, ett\xc3\xa4 jokin est\xc3\xa4\xc3\xa4 ulosteen kulkua paksusuolesta per\xc3\xa4suoleen. Paksusuolen lihakset jatkavat supistumista, mutta eiv\xc3\xa4t pysty puristamaan ulostetta esteen ohi. T\xc3\xa4st\xc3\xa4 seuraa jaksoittaisia vatsakipuja, silloin kun lihakset supistuvat. Sen lis\xc3\xa4ksi kertyy jonkin verran nestett\xc3\xa4 esteen yl\xc3\xa4puolelle ja pahimmassa tapauksessa nestevajaus saattaa synty\xc3\xa4 muissa kehon osissa. Este paksusuolessa on tavallisin S-muotoisessa suolen osassa. Syyn\xc3\xa4 voi olla sy\xc3\xb6p\xc3\xa4, suolitukos, leikkauksen j\xc3\xa4lkeinen arpi, tyr\xc3\xa4 ym. Jos paksusuoleen tulee este, suoritetaan leikkaus, jolloin l\xc3\xa4\xc3\xa4k\xc3\xa4ri poistaa kyseisen esteen._NEWLINE_Paksusuolen sy\xc3\xb6p\xc3\xa4_NEWLINE_Jos sairastuu paksusuolen sy\xc3\xb6p\xc3\xa4\xc3\xa4n, kasvannainen on tavallisesti s-muotoisessa paksusuolen osassa tai per\xc3\xa4suolessa. Jos sairastaa tiettyj\xc3\xa4 tauteja, esimerkiksi haavaista paksusuolen tulehdusta tai familiaalista adenomatoottista polypoosia, paksusuolen sy\xc3\xb6v\xc3\xa4n riski on suurempi._NEWLINE_Paksusuolen polyypit_NEWLINE_Polyypit ovat suolen limakalvon kudosta, joka kasvaa suolessa sis\xc3\xa4suuntaan. Suolipolyypit ovat tavallisia ja niit\xc3\xa4 esiintyy noin puolella kaikista ihmisist\xc3\xa4._NEWLINE_Paksusuolen umpipussit (divertikkelit)_NEWLINE_Paksusuolen umpipussit merkitsev\xc3\xa4t sit\xc3\xa4, ett\xc3\xa4 osa suolen limakalvosta on tunkeutunut suolen sein\xc3\xa4m\xc3\xa4n l\xc3\xa4pi ja muodostanut pieni\xc3\xa4 taskuja. N\xc3\xa4m\xc3\xa4 taskut voivat toisinaan t\xc3\xa4ytty\xc3\xa4 ulosteella ja voivat sen lis\xc3\xa4ksi tulehtua (divertikuloosi). Jos on paksusuolen umpipusseja, tulee tavallisesti vaihdellen ripulia ja ummetusta ja vatsa kurisee. Jos umpipussi tulehtuu, seurauksena on vatsakipuja ja kuumetta._NEWLINE_Tulehdustaudit_NEWLINE_On olemassa useita erilaisia tauteja, joissa paksusuoli tulehtuu. Crohnin taudissa voi koko ruoansulatuskanava, suusta per\xc3\xa4suoleen saakka, tulehtua. Yleens\xc3\xa4 Crohnin taudissa kuitenkin vain jokin osa ruoansulatuskanavasta on tulehtunut. Jos sairastaa haavaista paksusuolen tulehdusta, se nimenomaan merkitsee paksusuolen, mutta my\xc3\xb6s per\xc3\xa4suolen tulehtumista. Suoli voi tulehtua kokonaan tai osittain. Paksusuolen tulehduksessa eli Colitis ulcerosassa ja Crohnin taudin paksusuolessa ilmenev\xc3\xa4ss\xc3\xa4 muodossa ongelmana on muun muassa ulosteen l\xc3\xb6ysyys eli jatkuva ripuli. _NEWLINE_Laajentunut paksusuoli_NEWLINE_Laajentunut paksusuoli tarkoittaa, sit\xc3\xa4 ett\xc3\xa4 suoli on voimakkaasti pullistunut. Se voi johtua suolessa olevasta tulehduksesta, mutta sen voi my\xc3\xb6s aiheuttaa tauti, joka on paksusuolen hermoissa. Silloin ulosteen kuljetus ei toimi, ja sen sijaan suoli laajenee voimakkaasti sairaan alueen yl\xc3\xa4puolella. Sairas alue itse on kapea ja kova. T\xc3\xa4h\xc3\xa4n tautiin sairastuvat useimmiten lapset, varsinkin pienet lapset._NEWLINE_Ep\xc3\xa4tavallisen laajentunut paksusuoli tunnetaan nimell\xc3\xa4 megakoolon._NEWLINE_Tartuntataudit_NEWLINE_Paksusuoleen voi tulla useita tartuntatauteja, jotka antavat monia erilaisia oireita. Saattaa tulla matosairauksia, esimerkiksi kihomato tai lapamato, mutta my\xc3\xb6s bakteereja kuten kolera tai punatauti.'